32002D0477
L 164/39
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 юни 2002 година
за определяне на ветеринарно-санитарните условия, приложими за прясно месо и прясно птиче месо, внесено от трети страни, и за изменение на Решение 94/984/ЕО
(нотифицирано под номер С(2002) 2196)
(текст от значение за ЕИП)
(2002/477/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 71/118/ЕИО на Съвета от 15 февруари 1971 г. относно здравните проблеми, засягащи търговията с прясно птиче месо (1), последно изменена с Директива 97/79/ЕО (2), и по-специално член 14 Б, параграф 2, буква б) от нея,
като взе предвид Директива 72/462/ЕИО на Съвета от 12 декември 1972 г. относно ветеринарно-санитарните и здравните изисквания при вноса на говеда и свине и на прясно месо от трети страни (3), последно изменена с Регламент (ЕО) № 1452/2001 (4), и по-специално член 16, параграф 1 от нея,
като има предвид, че:
(1)
Изискванията за общественото здраве, посочени в Решение 2001/471/ЕО на Комисията от 8 юни 2001 г. за установяване на правила за редовни проверки на общата хигиена, осъществявани от операторите в предприятията съгласно Директива 64/433/ЕИО относно условията за производството и пускането на пазара на прясно месо и Директива 71/118/ЕИО относно здравните проблеми, засягащи производството и търговията с прясно птиче месо (5), следва също да се приложи към внос от трети страни.
(2)
За тази цел, на първо място, правилата за трети страни относно прилагането на редовни проверки на общата хигиена, извършвани от оператори, изнасящи прясно птиче месо или прясно месо за Общността, следва да се вземат предвид при разглеждане на изпълнението на критериите, обявени в член 15 от Директива 71/118/ЕИО и в член 3, параграф 2 от Директива 72/462/ЕИО, за включването на съответната трета страна в списъка.
(3)
На второ място, прилагането на такива проверки от съответните оператори следва да се вземат предвид при включването им в списъка на предприятията, посочени в член 14 Б, параграф 2 от Директива 71/118/ЕИО и в член 4, параграф 2 от Директива 72/462/ЕИО.
(4)
На трето място, гаранциите, които следва да бъдат предоставени съгласно член 14 Б, параграф 1, буква б) от Директива 71/118/ЕИО и съгласно член 4, параграф 2, буква, а) от Директива 72/462/ЕИО следва да бъдат включени в здравните атестации, част от моделите на сертификати, посочени с член 14 Б от Директива 71/118/ЕИО и член 22 от Директива 72/462/ЕИО съответно, във възможно най-ранния срок.
(5)
Директива 71/118/ЕИО предвижда създаването на списък със структури, удовлетворяващи специфични изисквания по законодателството на Общността.
(6)
Решение 97/4/ЕО на Комисията от 12 декември 1996 г. относно определяне на временни списъци с предприятия от трети страни, от които държавите-членки разрешават внос на прясно птиче месо (6), последно изменено с Решение 2001/400/ЕО (7), съдържа временен списък на структурите.
(7)
Решение 94/984/ЕО на Комисията от 20 декември 1994 г. относно определяне на ветеринарно-санитарните условия и ветеринарното сертифициране при вноса на прясно месо от домашни птици от някои трети страни (8), последно изменено с Решение 2001/659/ЕО (9), беше изменено с Решение 2001/598/ЕО (10), inter alia, с цел да се въведе във ветеринарните сертификати образец на декларация относно общественото здраве при внос на прясно птиче месо от трети страни, изисквана съгласно член 14 Б, параграф 1, буква в) от Директива 71/118/ЕИО. Решение 94/984/ЕО следва да бъде надлежно изменено с цел да допълва посочения модел на декларация съгласно целите на настоящото решение. Също така е необходимо да се коригира същевременно и материална грешка в приложение III към решението.
(8)
Директива 72/462/ЕИО предвижда, че без да се засягат ветеринарномедицинските изисквания, посочени в членове 14 и 15 от същата директива, държавите-членки не трябва да разрешават вноса на прясно месо от трети страни, освен ако то не отговаря на изискванията на общественото здраве, които предстои да бъдат приети. В член 17, параграф 2, буква в) от цитираната директива се уточнява, че прясното месо трябва да бъде обработвано съгласно хигиенните условия в съответствие с Директива 64/433/ЕИО (11) на Съвета. В член 4 се уточнява изготвянето на списък със структурите, чието съответствие с условията на директивата и с хигиенните условия съгласно Директива 64/433/ЕИО следва да бъде оценена съгласно критериите, посочени в параграф 2 от същия член, и които могат да се коригират или допълнят от Комисията в съответствие с резултатите от проверките съгласно член 5.
(9)
Ветеринарно-санитарните изисквания и тези на ветеринарното сертифициране за вноса на прясно месо от определен брой държави, са създадени на базата на член 16 от Директива 72/462/ЕИО в някои решения на Комисията, които следва да бъдат преразгледани в близко бъдеще. До този момент е необходимо да се въведе в здравната атестация, включена в моделите на здравни сертификати, същата атестация за обществено здраве, така както е въведена от настоящото решение за прясно птиче месо.
(10)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
При разглеждане на фактите дали дадена трета страна изпълнява критериите, представени в член 15 от Директива 71/118/ЕИО и член 3, параграф 2 от Директива 72/462/ЕИО с цел да се включи в списъка, изготвен в съответствие с тези директиви, Комисията следва да вземе предвид правилата на тази трета страна относно прилагането на редовни проверки за общата хигиена, основаващи се на анализ на риска и критичните точки за контрол (НАССР) и на микробиологични контроли по необходимост, извършени от оператори, изнасящи прясно птиче месо или прясно месо към Общността.
Член 2
Когато се извършват инспекции съгласно Директива 71/118/ЕИО и Директива 72/462/ЕИО, с цел да се определи дали дадена структура отговаря на условията съгласно тези директиви и на приложение I към Директива 64/433/ЕИО и може поради това да се включи в списъка съгласно член 14 Б, параграф 2 от Директива 71/118/ЕИО и член 4, параграф 1 от Директива 72/462/ЕИО, прилагането от предприятията на изискванията съгласно Решение 2001/471/ЕО следва да бъдат взети предвид.
Член 3
Решение 94/984/ЕО се изменя, както следва:
1.
В приложение II, точка 15 (модели А и Б), раздел II (ветеринарен сертификат) се добавя следната нова точка 5:
„5.
че месото, описано по-горе, произхожда от предприятие, прилагащо проверки на общата хигиена съгласно условията на Решение 2001/471/ЕО на Комисията (12).
2.
В приложение III текстът „Здравна марка, посочена в член 2“ се заменя със „Здравна марка, посочена в член 1, параграф 2.“
Член 4
Настоящото решение влиза в сила от 8 юни 2003 г.
За определяне дали дадена трета страна отговаря на критериите, представени в член 15 от Директива 71/118/ЕИО и член 3, параграф 2 от Директива 72/462/ЕИО, с цел да бъде включена в списъка, изготвен в съответствие с тези директиви или при извършване на инспекция в дадена трета страна съгласно член 14 от Директива 71/118/ЕИО или член 5 от Директива 72/462/ЕИО, Комисията, от датата на приемане на това решение, взема предвид подготвителните стъпки, предприети от тази държава, с цел да се отговори на изискванията съгласно това Решение от 8 юни 2003 г.
Член 5
Адресати на настоящото решение са държавите-членки.
Съставено в Брюксел на 20 юни 2002 година.